b'\n_START_ARTICLE_\nApiterapija\n_START_SECTION_\nMed\n_START_PARAGRAPH_\nMed je hrana, po\xc5\xbeivilo in zdravilo. Je naravna sladka snov, ki ga izdelajo \xc4\x8debele Apis mellifera, iz nektarja cvetov ali izlo\xc4\x8dkov iz \xc5\xbeivih delov rastlin ali izlo\xc4\x8dkov na \xc5\xbeivih delih rastlin, ki jih \xc4\x8debele zberejo, predelajo z dolo\xc4\x8denimi lastnimi snovmi, ga shranijo, posu\xc5\xa1ijo in pustijo dozoreti v satju.\n_START_SECTION_\nCvetni prah (\xc4\x8debelarstvo)\n_START_PARAGRAPH_\nCvetni prah so mo\xc5\xa1ke oplojevalne celice cveto\xc4\x8dih rastlin. Za \xc4\x8debele je cvetni prah edini izvor beljakovin, poleg medu in vode pa njihova glavna hrana.\n_START_SECTION_\nAlergije in kontraindikacije\n_START_PARAGRAPH_\nSpomladi, ko v ozra\xc4\x8dju mrgoli mno\xc5\xbeica razli\xc4\x8dnih vrst cvetnega prahu, ki jih vdihavamo, nekatere ljudi prizadenejo bolj ali manj resne alergi\xc4\x8dne te\xc5\xbeave. Ta cvetni prah lebdi v zraku in ga nosi veter, ga ne nabirajo \xc4\x8debele, nima hranilnih snovi, zanj pa je zna\xc4\x8dilna visoka alergenost. Ko namre\xc4\x8d govorimo o cvetnem prahu v apiterapiji, mislimo na entomofilni cvetni prah, ki ga nabirajo \xc4\x8debele. Eden najpogostej\xc5\xa1ih znakov preob\xc4\x8dutljivosti je alergijski rinitis (seneni nahod ). Znaki so podobni hudemu nahodu: dra\xc5\xbeenje nosu, solzenje in kihanje. Nekateri ljudje imajo hude glavobole, ka\xc5\xa1ljajo, te\xc5\xbeko dihajo in postanejo razdra\xc5\xbeljivi. O\xc4\x8desne veznice se vnamejo in pordijo, sluznica nosu ote\xc4\x8de, zaradi \xc4\x8desar se nos zama\xc5\xa1i in pojavi se izcedek. Pri nekaterih ljudeh se pojavijo znaki alergije tudi pri u\xc5\xbeivanju cvetnega prahu. Tak\xc5\xa1ni primeri so sicer redki, u\xc5\xbeivanje peloda moramo takoj prekiniti. Pogostej\xc5\xa1e so te\xc5\xbeave pri prebavljanju cvetnega prahu. Zrnca cvetnega prahu varuje zelo odporna ovojnica, ki jo \xc5\xbeelod\xc4\x8dni sokovi te\xc5\xbeko na\xc4\x8dnejo. U\xc5\xbeivanje cvetnega prahu je potrebno omejiti ali celo opustiti pri motnjah delovanja ledvic, saj predstavlja izlo\xc4\x8danje nekaterih smol v varovalni ko\xc5\xbeici peloda dodaten napor za ledvice.\n_START_SECTION_\nMati\xc4\x8dni mle\xc4\x8dek\n_START_PARAGRAPH_\nMati\xc4\x8dni mle\xc4\x8dek je izlo\xc4\x8dek mladih \xc4\x8debel dojilj, katerih naloga je skrbeti za zarod-matico, \xc4\x8debele delavke in trote. Njihove \xc5\xbeleze za\xc4\x8dnejo delovati \xc5\xa1ele po \xc4\x8detrtem dnevu \xc5\xbeivljenja in prenehajo izlo\xc4\x8dati hranilni mle\xc4\x8dek po enajstem dnevu. Mati\xc4\x8dni mle\xc4\x8dek je bele do bledo rumene barve in gosto teko\xc4\x8d, zna\xc4\x8dilnega vonja ter kiselkastega, rahlo peko\xc4\x8dega in nekoliko sladkastega okusa.\n_START_SECTION_\nTerapija z mati\xc4\x8dnim mle\xc4\x8dkom\n_START_PARAGRAPH_\nU\xc5\xbeivamo ga lahko samostojno, lahko ga kombiniramo z medom in cvetnim prahom ali z razli\xc4\x8dnimi dieti\xc4\x8dnimi in \xc5\xbeivilskimi izdelki. Sve\xc5\xbe mati\xc4\x8dni mle\xc4\x8dek je po mnenju \xc5\xa1tevilnih poznavalcev naju\xc4\x8dinkovitej\xc5\xa1i, problem pa je njegova obstojnost. Sve\xc5\xbe mati\xc4\x8dni mle\xc4\x8dek: srednji odmerek je 500 mg, pri liofiliziranemu mle\xc4\x8dku so odmerki za tretjino manj\xc5\xa1i kot pri sve\xc5\xbeem mati\xc4\x8dnem mle\xc4\x8dku.\n_START_SECTION_\nPropolis\n_START_PARAGRAPH_\nJe smolast \xc4\x8debelji proizvod, ki je sestavljen iz razli\xc4\x8dnih rastlinskih smol ki jih \xc4\x8debele naberejo na popkih topola, breze in na drugih rastlinah. Nabranim smolam \xc4\x8debele dodajo \xc5\xa1e izlo\xc4\x8dek iz \xc5\xbelez slinavk. \xc4\x8cebele dodajo smolam tudi vosek, da snov postane bolj lepljiva. Kemijska vsebnost propolisa: smole in balzami (55%), vosek (30%), eteri\xc4\x8dna olja (10%), cvetni prah (5%). Z natan\xc4\x8dnimi fizikalno-kemijskimi metodami so v propolisu na\xc5\xa1li \xc5\xa1e 60 razli\xc4\x8dnih snovi od katerih so najbolj zna\xc4\x8dilni flavoni, flavonoidi, razli\xc4\x8dne organske kisline, aldehidi in druge.\n_START_SECTION_\nSestava voska\n_START_PARAGRAPH_\nPoznanih je \xc5\xbee ve\xc4\x8d kot 300 komponent voska. Glavna sestavina so estri nasi\xc4\x8denih ma\xc5\xa1\xc4\x8dobnih kislin z enovalentnimi alifatskimi alkoholi, ki predstavljajo 70 do 74% vseh spojin. Vsebuje \xc5\xa1e 13 do 15% prostih ma\xc5\xa1\xc4\x8dobnih kislin in 12 do 15% alifatskih ogljikovodikov ter barvila, aromati\xc4\x8dne snovi, nekaj mineralnih snovi in precej vitamina A.\n_START_SECTION_\nDruge oblike apiterapije\n_START_PARAGRAPH_\nZelo zanimiv podatek je, da naj bi mikroklima \xc4\x8debelnjaka nadvse ugodno vplivala na \xc4\x8dlovekovo psihofizi\xc4\x8dno po\xc4\x8dutje._NEWLINE_V ta namen se pojavljajo tako imenovane api komore, kjer je obiskovalec omejen na manj\xc5\xa1i prostor, v katerem je tudi odprt panj, iz katerega prihaja zrak, ki ga potem po\xc4\x8dasi vdihava.'